กรมการแพทย์ เปิดตัวเครื่องต้นแบบ PM CLEANER ระบบ Active Plasma แก้ปัญหาฝุ่นละออง pm 2.5
กรมการแพทย์ เปิดตัวเครื่องต้นแบบ PM CLEANER ระบบ Active Plasma แก้ปัญหาฝุ่นละออง pm 2.5นพ.สมศักดิ์ อรรฆศิลป์ อธิบดีกรมการแพทย์ กล่าวว่า ฝุ่นขนาดเล็ก PM 2.5 เป็นอันตรายและมีผลกระทบต่อสุขภาพของประชาชน ซึ่งหลายหน่วยงานคาดการณ์กันว่าสถานการณ์วิกฤตมลพิษ PM 2.5 กำลังจะกลับมาอีกครั้งเมื่ออากาศเย็นลง ความกดอากาศต่ำและไม่มีลมแรง อย่างที่เคยเกิดขึ้นแล้วเมื่อปีก่อน กระทรวงสาธารณสุขมีความห่วงใยสุขภาพประชาชน จึงได้มอบนโยบายให้โรงพยาบาลในสังกัดดูแลรักษาผู้ป่วย พร้อมเฝ้าระวังผลกระทบกับสุขภาพในระยะยาว ด้วยการนำเทคโนโลยีและนวัตกรรมทางการแพทย์เข้ามาใช้ควบคู่กับการรักษา ล่าสุด กรมการแพทย์ ร่วมกับสถาบันเทคโนโลยีพระจอมเกล้าเจ้าคุณทหารลาดกระบัง พัฒนานวัตกรรมเครื่อง PM CLEANER ด้วยระบบ Active Plasma กำจัดฝุ่น pm 2.5  มาทดลองติดตั้งนอกอาคารภายในบริเวณโรงพยาบาลนพรัตนราชธานี ที่รับผิดชอบเรื่องอาชีวอนามัยวินิจฉัยรักษาโรคจากการทำงานและโรคจากสิ่งแวดล้อม รักษาโรคที่เกิดจากปัญหาฝุ่น PM 2.5 ถือเป็นแห่งแรกของประเทศ ที่ติดตั้งเครื่อง PM CLEANER ใหม่นี้ซึ่งจะมีการเก็บข้อมูลต่อเนื่องถึงประสิทธิภาพการกำจัดฝุ่นภายนอกอาคาร หลังการทดสอบภายในอาคารประสบความสำเร็จสามารถกำจัดฝุ่นละอองได้ถึง 99% บำรุงรักษาง่ายโดยไม่ต้องเปลี่ยนไส้กรองที่ปัจจุบันมีราคาแพงด้วย ซึ่งหากได้ผลจะมีการพัฒนาขยายผลเพื่อการใช้ประโยชน์ในวงกว้างต่อไป รศ.อนุพงศ์ สรงประภา หัวหน้าห้องปฏิบัติการวิจัยเครื่องมือทางการแพทย์และสิ่งแวดล้อม ภาควิชาฟิสิกส์ประยุกต์ คณะวิทยาศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง ทีมที่พัฒนาเครื่อง PM CLEANER ระบบ Active Plasma แก้ปัญหาฝุ่นละอองขนาดเล็ก 2.5 ไมครอน หรือ pm 2.5 ในครั้งนี้กล่าวว่า ได้ต่อยอดจากฐานความรู้เดิมเพื่อให้เกิดประสิทธิภาพที่มากขึ้น เนื่องจากเห็นว่าปัจจุบันเครื่องฟอกอากาศ เครื่องปรับอากาศที่ให้ผลเรื่องดักจับฝุ่นเป็นที่สนใจของประชาชนอย่างมาก เช่นเดียวกับราคาที่แพงขึ้น ยังไม่รวมค่าใช้จ่ายเพิ่มเติมกับการเปลี่ยนไส้กรองราคาแพงปีละหลายครั้ง จึงผลิตเครื่องนี้ที่ปล่อยประจุไฟฟ้าเล็กละเอียดยิ่งกว่าระดับโมเลกุล หรือจับฝุ่นที่ขนาดเล็กยิ่งกว่า 0.1 ไมครอนได้ เมื่อจับฝุ่นได้จะตกลงก้นถังโดยไม่ต้องใช้ไส้กรอง สามารถทำความสะอาดง่ายและมีค่าใช้จ่ายเป็นค่าไฟเฉลี่ยวันละ 1 บาทเท่านั้น